Mmago Dimpho le Sello o be a na le bothata. “Maoto a ka a be e ke dipoloko tša aese bošegong bja go feta!”
a botša bana mesong ya Mošupologo o mongwe. “A be a tonya kudu ke sa kgone go robala. Gona bjale ke lapile kudu!
“Ke a tseba!” a realo Sello. “Nkane o sa robale ka disokisi bošegong bja lehono?”
“Ke kgopolo ye botse yeo!” a realo Mma. “Bana ba ka ba bohlale kudu!”
Bošegong bjoo a apara disokisi tša gagwe tša wulu tše dikotokoto. “Mmane Thoko o mphile disokisi tše ka Keresemose,” a realo. “Di borutho kudu! Ke tla robala gabotse bošego bja lehono!”
Efela Mma o be a fošitše. Mesong ya Labobedi o be a lapile gape.
“Ga se nke ka bo pata,” a hemela godimo. “Ge fela nka tutetša maoto a ka a ditlaela a go tonya!”
“Mma,” a realo Dimpho, “nkane o sa tsenye maoto a gago ka meetseng a go fiša bošego pele o eya malaong?”
“Nka leka seo!” a realo Mma. “Ke a leboga!”
Morago ga dilalelo bošegong bjoo, Mma o tšhetše meetse ka gare ga sekotlelo se sehubedu se segolo.
“Mmmm, a bose!”a realo, a iša maoto kua le kua. “Ke dumela gore ke tlo robala gabotse bošegong bja lehono.”
Efela o ka akanya? Mesong ya Laboraro ke ge a lapile gape. “Mathomong ke robetše,” a realo, “efela ka morago ga diiri tše mmalwa ya ba taba ya ka mehla … maoto a tonya tonyi!
Ke swanetše go nagana ka ga se sengwe.
Ejang gabjale! Ke nako ya go ya sekolong!”
Ge Mma a boa mošomong mathapameng ao, Dimpho o be a na le ditaba tša bose.
“Morutiši wa ka o re ge o ka nwa teye ya gemere o tlo tutela mmele ohle,” a hlaloša.
“Teye ya gemere e tlo tutetša maoto a gago!”
“Go lokile,” a realo Mma. O be a sa thaba kudu. Morago ga go fetša mašego a mantši a sa robale gabotse,
o be a ikwa a sa thaba!
Efela Mma ga se a lebala seo Dimpho a mmoditšego. Mesong ya Mokibelo, pele a eya mošomong,
Mma o kgopetše bana gore ba ye go reka gemere. “Ga go se se thušitšego,” a realo, a le gare a itokišetša go ya mošomong.
“Mogongwe gemere e tlo thuša!”
Bana ba ile ba sepela. “O lebeletše eng, Sello?” Dimpho a botšiša ge ba fihla tseleng ye kgolo kgauswi le mabenkele.
Sello ga se a fetole. O be a bogetše se sengwe kgauswi. “Sello!” a realo gape Dimpho.
“Ntshware ka seatla, re swanetše go tshela tsela bjale.”
“E sego gabjale!” a realo Sello. “Lebelela mola! Re swanetše go thuša katse yela!”
Pele Dimpho a mo emiša, Sello a be a kitimile.
Polotong ya go se be le selo bašemane ba babedi ba go lekana le Sello ba be ba kgoela katse ye pududu.
Ba ile ba sega. Katse e be e leka go tšhaba.
Sello o be a na le lentšu la lešata, le legolo kudu, go ka tšwa mošemaneng o monnyane. “TLOGELANG SEO!”
a goeletša. “Tlogelang katse yeo!”
“Ee, e tlogeleng!” a realo Dimpho.
Bašemane ba lebelela. “Ka lebaka la eng?” yo mongwe wa bona a realo ka pefelo, efela mošemane yo mongwe a tlogela katse ya go tšhoga. “Ebang o na le taba le eng? Ke katse ya setlaela ya go timela fela! Etla Jabs, a re sepele!”
E rile ge mmago Dimpho le Sello a boa gae mathapameng ao a se tshepe se a se bonago. Bana ba gagwe ba be ba phaphatha katse ye pududu ya sekafofa. Katse e be e rora e itatswa. Mma o bone gore ba e file nama ya go šala.
“Go diragala eng?” a botšiša ka pefelo. “Ke ka lebaka la eng le tlišitše phoofolo yeo ka gae? Ga e sepele gona bjale!”
“Efela Mma, pula ya na ka ntle,” a realo Sello. “Kitty o tlo thapa! Re ka ba le yena bošegong bja lehono fela?
KA KGOPELO HLE?” Mma a hlola ka lefesetere. Ke nnete. Ge a fologa thekisi go be go na le maru a mapududu.
Bjale e be e tšhologa. “Go lokile,” a realo dipounama di swaragane, “efela gosasa katse yeo e a sepela.”
“Re a leboga Mma!” bana ka bobedi ba realo.
“Hmmmph,” a realo Mma. O ile a dula fase, a hlobola dieta, a forohla maoto a gagwe.
“Gemere ye le ntheketšego e kae?” a botšiša. “Ke nako ya komiki ya ka ya mathomo ya teye ya gemere!
Bana ba lebeletšana ka mahlo a magolo, a nkgokolo. Ba lebetše go reka gemere! Mma o be a befetšwe kudu. O befetšwe bošego bjohle. Morago ga go hlwekiša morale, o ile a leba malaong thwii.
Mesong ya Sontaga, ge Dimpho le Sello ba tsoga, mmago bona o be a se gona.
Ba be ba maketše – ka mehla o tsoga ka pela. Ga se ba bona le katse.
“A re lekole ge eba Mma o phetše gabotse,” a realo Dimpho. Ba bula lebati la phapoši ya gagwe ka setu, ba hlolela.
O nagana gore ba bone eng? Mma o be a kaname malaong a bonala a tšwafa.
Katse e be e phuthagane maotong a gagwe, e rorela godimo.
“Dumelang,” a realo Mma. “Ke bile le bošego bjo bobose! Mafelelong maoto a ka a ruthela!” A lebelela katse.
“Ke nagana gore o tlo dula le rena!” a e botša. “Re tla go bitša Gemere!” Katse ya sekafofa ye pududu,
ya rorela godimo le go feta.
Bana ba sega, ba phaphatha ba fofafofa. Gomme Sello a ema. O be a šinyaletše.
“Efela, ke ka lebaka la eng re e bitša Gemere?” a botšiša.
“Agaa,” a realo Mma, “bobedi bja lena le ile lebenkeleng go reka gemere, efela le boile le katse ye. E tuteditše maoto a ka bjalo ka ge Dimpho a boletše gore teye ya gemere e tlo ntutetša,
ka fao leina la yona ke Gemere!”
Gomme ba e bitša ka tsela yeo.
nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn